Internasjonal studie: Norsk helsevesen får tommelen ned av folket
Helsevesenet her hjemme får lavere score på de fleste områder enn de andre landene. Det kommer frem i en rykende fersk undersøkelse gjennomført av den amerikanske stiftelsen Commonwealth Fund hvor vanlige mennesker blir spurt om deres opplevelse av helsevesenet. I undersøkelsen, som publiseres fredag, ble deltagerne bedt om å vurdere hvor godt helsetjenesten fungerer.- Det er spesielt på områder som ventetid at det norske helsevesenet scorer lavere enn gjennomsnittet. Dette er for eksempel ventetiden på legetime, legetime hos spesialist og på planlagt/ikke-akutt operasjon. I tillegg oppgis det høyere ventetid på akuttmottakene, sier Mona Haugum, forsker ved Nasjonalt kunnskapssenter for helsetjenesten, til VG. I tillegg har nordmenn dårligere erfaringer med hvor mye tid legen bruker på pasientene, opplevd kvalitet på legehjelp, informasjon og organisering i forbindelse med sykehusutskrivelser og feilmedisinering eller feilbehandling, og åpenhet rundt dette.Helseminister Bent Høie er ikke overrasket over undersøkelsen og sier den nye regjeringen jobber for å skape pasientenes helsevesen. - Vi må bli mer opptatt av pasientene, at det er de som er hovedpersonen. Jeg mener at pasientene er de mest radikale endringsagentene vi har i helsevesenet. Vi må i mye større grad organisere og drive helsevesenet med utgangspunkt i deres behov, sier Høie til VG. Den nybakte statsråden mener en av årsakene til lange ventetider er at man ikke utnytter ledig kapasitet hos private helsetilbydere. - Vi mener det er behov for endringer, og for å få dette til har vi sagt at vi vil redusere unødvendig venting og ta i bruk ledig kapasitet hos private, noe vi starter med i budsjettet for 2014, sier Høie. Stener Kvinnsland, sykehusdirektør i Helse Bergen og styreleder ved Oslo universitetssykehus, sier helsevesenet er et svært komplisert system hvor det tar tid å få gjennomført endringer. - Det er kompliserte problemstillinger. Vi vet at ventetiden har blitt bedre, og samtidig vet vi at vi har behandlet langt flere. Det som jeg synes er bra er at de temaene som respondentene drar opp er gjenkjenbare og akkurat de temaene som vi har stort fokus på, sier Kvinnsland til VG. - Vår ambisjon at det skal bli bedre, skulle bare mangle, fortsetter han.Commonwealth Fund gjennomfører sammenlignende undersøkelser av helsevesenet hvert år. Årets undersøkelse er den samme som ble gjennomført i 2010, og viser at det har vært lite endring i hva nordmenn mener om helsevesenet. - Likevel kan det være verdt å nevne at det er færre i Norge i 2013 enn i 2010 som mener at de har fått motstridende informasjon fra forskjellig helsepersonell, sier forskeren. Mens det norske helsevesenet generelt kommer dårlig ut i undersøkelsen, er det noen lyspunkt i undersøkelsen. - Norge skiller seg positivt ut ved at det er lettere å få helsehjelp utenfor kontortid. Det ser også ut til at kostnader og problemer med betaling for helsehjelp utgjør et mindre problem for norske svarere enn for dem som svarte i de andre deltakerlandene, sier Haugum. De øvrige landene som deltok i undersøkelsen er: Australia, Canada, Frankrike, Tyskland, Nederland, New Zealand, Sverige, Sveits, Storbritannia og USA.
Det norske helsevesenet scorer dårligere enn gjennomsnittet av andre land som deltar i en ny undersøkelse.